അഞ്ചാം വാര്ഡിലെ നിര്ദിഷ്ട കന്പനി ജനങ്ങളെ തെറ്റിദ്ധരിപ്പിക്കുന്നു ചാലക്കുടി: നഗരസഭ അഞ്ചാം വാര്ഡില് ഫൈവ് സ്റ്റാര് അലു സ്റ്റീല് കന്പനി എന്ന പേരില് വ്യവസായം തുടങ്ങുന്നതിനായി പ്രവര്ത്തനാനുമതി ഒന്നും ലഭിക്കാതെ തെറ്റായ രേഖകള് കാണിച്ചു ജനങ്ങളേയും നഗരസഭയേയും തെറ്റിദ്ധരിപ്പിച്ചിരിക്കുകയാണെന്നു ജനകീയ സമരസമിതി ആരോപിച്ചു. കന്പനി ഈ പ്രദേശത്തു വന്നാല് ജനങ്ങളുടെ ആരോഗ്യത്തേയും കാര്ഷിക മേഖലയേയും ജലസ്രോതസുകളേയും ബാധിക്കുമെന്നു സമരസമിതി ചൂണ്ടിക്കാട്ടി. ഈ സ്ഥലം ചാലക്കുടിയിലെ ഏറ്റവും ഉയര്ന്ന പ്രദേശവും തണ്ണീര്ത്തടവുമാണ്. ഈ പ്രദേശത്ത് കന്പനി വന്നാല് അതിലുപയോഗിക്കുന്ന ആസിഡുകളും കെമിക്കലുകളും ഈ തണ്ണീര്തടത്തെ നശിപ്പിക്കുകയും ഇതിനു ചുറ്റും അധിവസിക്കുന്ന ജനങ്ങള്ക്കു മാരകരോഗങ്ങളായ കാന്സര്, ശ്വാസകോശ സംബന്ധമായ അസുഖങ്ങള്, ത്വക് രോഗങ്ങള് മുതലായവയും മറ്റു ജീവികളുടെ ആവാസവ്യവസ്ഥയെ ബാധിക്കുകയും കാര്ഷിക മേഖല തകരുകയും ചെയ്യുമെന്നു സമരസമിതി ചൂണ്ടിക്കാട്ടി. പൊതുവേ ജലക്ഷാമം അനുഭവിക്കുന്ന ഈ പ്രദേശത്ത് ആയിരക്കണക്കിനു ലിറ്റര് വെള്ളം ഉപയോഗിക്കേണ്ടിവരുന്ന കന്പനി ജല ലഭ്യതയെ തീരെ ഇല്ലാതാക്കുകയും ചെയ്യും. തൃശൂര് ജില്ലയില് ഇതുപോലെ ആറു കന്പനികള് പൊലൂഷന് കണ്ട്രോള് ബോര്ഡിന്റെ അനുമതിയോടുകൂടി പ്രവര്ത്തനം ആരംഭിച്ചെങ്കിലും നാലു വര്ഷത്തിനുള്ളില്തന്നെ അവിടത്തെ അഞ്ചു കിലോമീറ്ററിനുള്ളിലുള്ള ജനങ്ങള്ക്ക് മാരകമായ അസുഖങ്ങള് ബാധിക്കുകയും നൂറുകണക്കിനു രോഗികള് അവിടെ ഇപ്പോഴും ജീവിതവുമായി മല്ലിട്ടുകൊണ്ടിരിക്കുകയാണെന്ന് അവര് പറഞ്ഞു. ഈ കന്പനി റെഡ് കാറ്റഗറി വിഭാഗത്തില് വരുന്നതാണെന്നും നഗരസഭയില്നിന്നും ഡീംഡ് ലൈസന്സ് നേടിയിട്ടില്ലെന്നും അവര് ചൂണ്ടിക്കാട്ടി. സെക്രട്ടറി എ.വിനീത, നഗരസഭ കൗണ്സിലര് സൗമ്യ വിനീഷ്, കണ്വീനര്മാരായ നിധിന് പുല്ലന്, എം.വിജിനു, കെ.വി.ആശിഷ് എന്നിവര് പത്രസമ്മേളനത്തില് പങ്കെടുത്തു.